# Dokumentation – statistikopgave for Undervisningsministeriet 2019

* **Særlig opgørelse over videreuddannelse**

Statistikopgaven består af opgørelser af videreuddannelsesfrekvenser for erhvervsuddannede i forskellige grupperinger. Der er i alt 14 forskellige tabeller/excel-filer.

Tabellerne er navngivet som vist nedenfor. Tabellerne indeholder videreuddannelsesfrekvenser og antal elever opgjort pr. undergruppe.

| **Opgørelsesniveau** | **Tabelnavn/fane** |
| --- | --- |
| Uddannelse | Tabel 15 agg |
| Uddannelse og regi | Tabel 16 agg |
| Uddannelse og køn | Tabel 17 agg |
| Uddannelse og alder | Tabel 18 agg |
| Uddannelse, regi, køn | Tabel 19 agg |
| Uddannelse, regi og alder | Tabel 20 agg |
| Uddannelse og speciale | Tabel 21 agg |
| Afslutningsår og uddannelse | Tabel 15 |
| Afslutningsår, uddannelse og regi | Tabel 16 |
| Afslutningsår, uddannelse og køn | Tabel 17 |
| Afslutningsår, uddannelse og alder | Tabel 18 |
| Afslutningsår, uddannelse, regi og køn | Tabel 19 |
| Afslutningsår, uddannelse, regi og alder | Tabel 20 |
| Afslutningsår, uddannelse og speciale | Tabel 21 |

De syv første tabeller indeholder frekvensopgørelser for hele perioden, de resterende er opgjort pr afslutningsår.

## Datagrundlag

Datagrundlaget består af uddannelsesoplysninger vedrørende elever som har fuldført en erhvervsuddannelse (som defineret i erhvervsuddannelsesloven) i perioden fra 2013-2017. Fuldførte elever er defineret som elever, som har afsluttet deres uddannelse med en af afslutningsårsagskoderne ”Afsluttet – udlært” eller ”SKP Afsluttet – udlært”.

Uddannelsesoplysningerne (ikke oplysninger vedr. videreuddannelse) stammer fra AUB’s og Styrelsen for IT og Læring (STIL) register, og er dermed primært baseret på Undervisningsministeriets EASY-P register. Denne del af datagrundlaget er dannet juni 2019.

Datagrundlaget indeholder udelukkende oplysninger om personer, som på tidspunktet for dannelsen af uddannelsesoplysninger var registreret som aktive i cpr-registeret. Dermed indgår personer som er døde, udvandrede eller ukendte i cpr-registeret ikke.

Data vedrørende videreuddannelse stammer fra Danmarks Statistik. Data fra Danmarks Statistik består af oplysninger om igangværende uddannelse pr. 1. oktober i årene fra og med 2014 til og med 2017. Data er omformet til en indikator på om personer var under uddannelse i de pågældende år.

Oplysninger om igangværende uddannelse for 2018 er endnu ikke tilgængelige hos Danmarks Statistik. Derfor indgår personer, som har afsluttet sin erhvervsuddannelse i 2017 ikke i statistikken, men altså alene dem som har afsluttet en uddannelse i 2013-2016.

## Variable

***Videreuddannelsesfrekvens*** opgøres på baggrund af oplysninger om igangværende uddannelse pr. 1. oktober i årene 2014 - 2017. Disse oplysninger stammer fra Danmarks Statistik.

Videreuddannelsesfrekvensen på individniveau er beregnet på følgende måde.

Hvis en person i et år var under uddannelse pr. 1. oktober, tæller det som om personen har været under uddannelse hele det pågældende år. Men var personen *ikke* under uddannelse pr. 1. oktober et givent år, tæller det som om personen slet ikke har været under uddannelse det pågældende år, desuagtet, at personen kan have været i gang med en videreuddannelse i pågældende år. Videreuddannelsesfrekvensen er således ikke en præcis måling af omfanget af videreuddannelse, videreuddannelsesfrekvensen er alene en *indikator* på omfanget af videreuddannelse.

På basis af personernes uddannelsesstatus de enkelte år beregnes nu en uddannelsesfrekvens.

Denne beregnes som *antal år en person har været under uddannelse / antal mulige år*.

For personer som har afsluttet sin erhvervsuddannelse i 2013, kan videreuddannelsesfrekvensen således antage værdierne 0, 0.25, 0.5, 0.75 og 1. For personer, som har afsluttet sin erhvervsuddannelse i 2016 kan videreuddannelsesfrekvensen kun have værdierne 0 eller 1.

Ud fra disse videreuddannelsesfrekvenser på individniveau beregnes nu en videreuddannelsesfrekvens pr. gruppe som gennemsnittet af frekvenserne på individniveau.

For undergrupper, hvor der i det enkelte år er mindre end 15 som har fuldført uddannelsen eller undergrupper, hvor der over den fireårige observationsperiode er mindre end 25 som har fuldført uddannelsen opgøres af validitetsmæssige årsager ingen frekvenser.

Samtlige opgørelser af frekvenser er foretaget pr. ***uddannelse***. Uddannelserne er defineret på baggrund af den firecifrede hoveduddannelseskode. For koder som ikke længere er aktive er foretaget en konvertering til aktive koder.

Opgørelserne opdeles desuden på ***regi.*** Der anvendes tre grupper – ordinært uddannede, restlæreuddannede og skolepraktikuddannede. ***Ordinært uddannede*** er erhvervsuddannede, som har påbegyndt og fuldført deres uddannelse i ordinær praktik. ***Restlæreuddannede*** er erhvervsuddannede, som har påbegyndt uddannelse i skolepraktik og fuldført samme uddannelse i en restlæreaftale. ***Skolepraktikuddannede*** er erhvervsuddannende, som har fuldført uddannelse i skolepraktik. Disse elever kan have påbegyndt deres uddannelse enten i ordinær aftale eller i skolepraktik.

Yderligere opdeles på køn og på alder ved tidspunktet for uddannelsens fuldførelse.

Ligesom i forbindelse med resten af statistikopgaven er der opgjort videreuddannelsesfrekvenser for de enkelte ***specialer*.** Disse opgørelser må betragtes som vejledende, da der ikke er foretaget konvertering af specialerne til aktive specialer, men udelukkende konvertering af hoveduddannelseskoden.